送廣西經略應寺丞被命改除歸朝奏對
作者：曾丰
朝代：宋

paragraphs: 蔚林妖血掃已除，桂林剜肉補未蘇。
玉清玄帝右是顧，金華散仙南其驅。
下車首問民所苦，踴躍近前爭告語。
醋緡苛歛重傷農，醝鈔抑敷良困賈。
小斷於獨大叫閽，一呼痛拔百蠹根。
連營坐卧老將校，萬里耕桑長兒孫。
足醉於濕殊未醒，奏函頻以中州請。
十行灑渥下九天，兩踵騰輝輕五嶺。
五更黄道煙霏霏，追隨列宿朝紫微。
三寸舌沃萬乘渴，一丸藥起四海痿。
君臣道合有餘美，乞以屬之門弟子。
區區撫字得閑功，一一編摩爲野史。